
                   1. Efectele crizei financiare mondiale

Camera Reprezentanţilor a respins proiectul de lege privind alocarea a 700 de miliarde dolari pentru cumpărarea de credite neperformante, urmând ca acesta să fie reanalizat şi supus din nou votului.
Planul de salvare a sectorului financiar american vine după ce băncile Fannie Mae şi Freddie Mac au fost naţionalizate, Lehman Brothers a intrat în faliment şi AIG a primit ajutor financiar masiv din partea Federal Reserve.

Trezoreria americană a anunţat că va vinde bonuri de tezaur în valoare de 40 de miliarde de dolari, la cererea Federal Reserve (Fed), în cadrul unui program de finanţare destinat ajutorării instituţiilor financiare aflate în dificultate. Măsura a urmat după ce Fed a anunţat că va oferi asiguratorului American International Group (AIG) împrumuturi de până la 85 de miliarde de dolari pe doi ani, în schimbul preluării unei participaţii de 79,9%, finanţarea având scopul de a evita intrarea în faliment. De asemenea, Trezoreria americană a anunţat că este dispusă să utilizeze toţi cei 50 de miliarde de dolari din Fondul de Stabilizare Monetară, înfiinţat în 1934 în scopul protejării monedei naţionale. Noua intervenţie a administraţiei a survenit după anunţul că cel mai vechi fond monetar al ţării, Primary Fund, a pierdut două treimi din valoarea sa, din cauza expunerii la banca de investiţii falimentară Lehman Brothers.

Instituţiile financiare americane au împrumutat, în medie, săptămâna trecută, o sumă-record de 48 de miliarde de dolari zilnic de la Rezerva Federală, iar Fed a aruncat pe piaţă, într-o singură zi, 105 miliarde de dolari. Ca urmare, Fed a epuizat activele pe care le poate accepta ca garanţii la acordarea de finanţări, iar următoarea etapă nu mai poate fi decât aceea a tipăririi de bani pur şi simplu, cu efecte dezastruoase asupra inflaţiei. 

Criza financiară s-a extins rapid şi în Europa, iar prima victimă de proporţii a fost banca comercială britanică Bradford & Bingley (B&B), care va fi naţionalizată, iar activele acesteia vor fi vândute. În ultimul an, preţul unei acţiuni B&B a scăzut cu peste 60%. În consecinţă, clienţii şi-au retras în masă depozitele, lăsând banca în criză de lichidităţi. 
Aceasta este a doua bancă britanică naţionalizată ca urmare a crizei financiare, după Northern Rock, care a fost preluată de stat la începutul anului. 
O altă instituţie financiară europeană gigant, grupul belgiano-olandez Fortis ar putea fi şi el naţionalizat. Acţiunile grupului au pierdut peste 20% în cursul unei singure şedinţe de tranzacţionare, ajungând la cel mai redus nivel din ultimii 15 ani. 
În Belgia, Fortis este cel mai mare angajator din sectorul privat, şi aproximativ jumătate din locuitorii ţării sunt clienţi ai băncii. Dacă va fi naţionalizat, Fortis va fi apoi vândut. 

Actuala criză financiară este văzută de unii analişti ca un moment previzibil şi de neevitat, de-a lungul ciclului economic, o urmare a dobânzilor foarte scăzute practicate în anii din urmă în SUA şi Europa. Globalizarea pieţelor financiare şi a inovaţiilor financiare, în condiţiile unor reglementări precare care au rămas în urma acestor schimbări, ca şi cumulul de conflicte de interese au creat premise pentru actuala criză. 

La nivelul instituţiilor Uniunii Europene au loc ample dezbateri privind măsurile de combatere a crizei, cele mai importante dintre acestea referindu-se la cadrul de reglementare. Ministrul  italian al economiei, Tomasso Padoa Schioppa, susţine că este nevoie de un set comun de reglementări şi de o supraveghere unitară a grupurilor financiare din Uniunea Europeană, întrucât fluxurile de capital nu ţin seama de frontierele naţionale
.

Originea crizei financiare trebuie cautată în efectele masivelor fluxuri de capital transfrontaliere şi ale utilizării pe scară tot mai largă a instrumentelor financiare derivative. În consecinţă, pieţele financiare au devenit, în multe zone, tot mai opace, iar identificarea celor care şi-au asumat riscuri şi evaluarea acestor riscuri nu mai sunt posibile. Creşterea unui "sector bancar în umbră" (shadow banking sector), care este foarte slab reglementat, a devenit evident în ultima decadă. Băncile au intrat    într-un joc al creării unor produse financiare care nu au fost, se pare, foarte bine evaluate ca risc. 

Banca Centrală Europeană a aruncat pe piaţă mai multe lichidităţi decât Fed (Federal Reserve System), decizie care a dus la foarte multe controverse. Radu Vrânceanu, profesor la ESSEC Business School Paris, consideră că o bancă centrală are drept misiune atât stabilitatea preţurilor, cât şi stabilitatea sistemului financiar. Când banca centrală pune la dispoziţia băncilor comerciale lichidităţi pe termen scurt, ea îşi îndeplineşte rolul de garant al stabilităţii financiare, deoarece împiedică generalizarea unei crize de lichiditate. Dar în niciun caz o bancă centrală nu trebuie să adopte o politică monetară flexibilă, adică să reducă dobânda directoare, atunci când evoluţia viitoare a preţurilor nu o justifică
. 

În ceea ce priveşte economiile emergente, care sunt în mare parte dependente de schimburile economice cu ţările dezvoltate, orice criză economică poate avea consecinţe grave asupra lor. Turbulenţele financiare declanşate de falimentele ipotecare din Statele Unite nu s-au stins. Faptul că piaţa imobiliară americană continuă să scadă va face ca alte credite, de mai bună calitate, să fie afectate. Cu siguranţă băncile vor întări condiţiile de acordare a creditelor, volumul împrumuturilor va scădea şi, în general, costul finanţării investiţiilor va creşte.

2. Primul Forum pe probleme de securitate UE - Asia Centrală

În perioada 18-19 septembrie a.c. s-a desfăşurat la Paris primul Forum UE-Asia Centrală pe probleme de securitate, unde au participat miniştrii afacerilor externe ai statelor membre UE şi ai ţărilor din Asia Centrală (Kârgâzstan, Kazahstan, Tadjikistan, Turkmenistan şi Uzbekistan). De asemenea, la lucrările Forumului au fost invitaţi ministrul afacerilor externe al Afganistanului, reprezentanţi din partea unor organizaţii internaţionale şi regionale (OSCE, ONU, NATO, OCDE etc.), instituţii financiar-bancare, precum şi ai unor organizaţii regionale din care fac parte statele central-asiatice (Organizaţia de Cooperare de la Shanghai, Organizaţia Tratatului de Securitate Colectivă, Comunitatea Statelor Independente). 

Subscrise Strategiei pentru un nou parteneriat între UE şi Asia Centrală
, temele principale de dezbatere s-au axat în special pe subiecte esenţiale legate de securitatea şi stabilitatea Asiei Centrale: prevenirea terorismului şi proliferării armelor de distrugere în masă, combaterea traficului şi securitatea energetică şi de mediu.

Considerată punct de intersecţie strategică între Europa şi Asia, Asia Centrală reprezintă o punte de veche tradiţie şi istorie între două continente. Cele cinci republici care o compun, denumite în mod colectiv Asia Centrală, au parcurs importante schimbări politice şi economice de la câştigarea independenţei
. Prin aderarea la OSCE au subscris la valorile, angajamentele şi standardele impuse de organizaţie. 

În cadrul Forumului desfăşurat la Paris s-a reiterat faptul că UE are un interes real ca Asia Centrală să progreseze pe calea unei mai mari stabilităţi şi a unei creşteri a nivelului de dezvoltare şi securitate şi, totodată, că trebuie să-şi respecte angajamentul de promovare a drepturilor omului şi a democraţiei prin intermediul unor politici coerente şi prin folosirea, în acest scop, a celor mai potrivite mijloace. 

Documentul final al Forumului notează că statele membre ale Uniunii, ca şi Uniunea în ansamblu, sunt conştiente de dificultăţile şi lipsa de oportunităţi cu care se confruntă numeroase persoane din această regiune foarte săracă, în marea ei majoritate, nenumăratele ameninţări la adresa securităţii şi riscul de destabilizare şi de conflict. Energia şi apa sunt, în această regiune, elemente-cheie pentru securitatea şi relaţiile dintre state, în special în ceea ce priveşte Republica Kârgâză, Tadjikistanul şi Uzbekistanul.

Interesul Uniunii în Asia Centrală derivă şi din importantele resurse de petrol şi gaze naturale pe care această regiune le deţine, UE fiind interesată să importe mai mult petrol şi gaz din Asia Centrală, de preferinţă prin utilizarea unor noi rute de aprovizionare. 

Documentele Uniunii subliniază discrepanţa în evoluţia celor cinci state, din punct de vedere economic, social şi politic
: „izolaţionismul îşi are originea în neliniştea de a menţine un control intern - exemple extreme pot fi întâlnite în Turkmenistan şi în Uzbekistan - şi această nelinişte este un dat în regimuri care sunt puţin interesate în obţinerea aprobării populare pe care să îşi bazeze guvernarea
”. 

În conformitate cu Strategia UE pentru un nou parteneriat cu Asia Centrală şi pe baza documentelor cu privire la priorităţile bilaterale şi ale iniţiativelor de cooperare regională, reprezentanţii Uniunii Europene şi ai statelor membre ale Asiei Centrale au convenit cu privire la următoarele paliere de cooperare: 
1. Consolidarea dialogului politic în toate formele sale,     ţinându-se seama de importanţa dezvoltării socio-economice, a drepturilor omului şi a stabilităţii regionale. UE şi statele din Asia Centrală vor examina principalii factori de tensiune şi consecinţele acestora în lume. Dialogul politic poate pune bazele viitoarelor acţiuni comune pentru asigurarea securităţii şi stabilităţii politice şi a condiţiilor socio-economice din ţările din regiune. Se subliniază importanţa dialogului privind drepturile omului, în contextul relaţiilor bilaterale şi multilaterale, în organizaţii ca ONU şi OSCE a cărei preşedinţie va fi exercitată în anul 2010 de către Kazahstan.

2. Consolidarea stabilităţii regionale. Extinderea cooperării între statele din regiune, în special în ceea ce priveşte securitatea frontierelor, gestionarea riscurilor şi ameninţărilor, este un element cheie al stabilităţii şi securităţii regionale. Este esenţial să se consolideze schimbul de informaţii şi de analize care să ţină cont de posibilele riscuri de natură politico-militară, în special prin persoane de contact între centrele de analiză şi de cercetare din ţările central asiatice şi cele din UE, pe probleme de securitate, strategie şi relaţii internaţionale. Proliferarea armelor de distrugere în masă reprezintă o ameninţare la adresa păcii şi stabilităţii internaţionale. A fost reafirmat sprijinul pentru cooperarea prin tratate şi acorduri multilaterale, cât şi prin iniţiative internaţionale în scopul non‑proliferării. Angajamentul statelor din Asia Centrală pentru neproliferarea şi dezarmare are la bază Tratatul privind stabilirea zonei libere de arme nucleare din Asia Centrală
 (CANWFZ), semnat de cele cinci state, la 8 septembrie 2006
. 

Documentul final al Forumului reiterează angajamentul pentru schimbul de experienţă şi cooperarea pentru stabilirea unor controale eficiente privind exporturile, inclusiv cele de arme convenţionale, consolidarea controlului de frontieră şi al materialelor nucleare, radioactive, arme biologice şi chimice, pentru a preveni orice risc de proliferare şi de achiziţie în care pot fi implicate grupări teroriste. În acest sens este considerată indispensabilă implicarea Consiliului de Securitate al Organizaţiei Naţiunilor Unite şi Consiliului Guvernatorilor al AIEA (Agenţia Internaţională a Energiei Atomice). 

3. Consolidarea luptei împotriva terorismului. Lupta împotriva terorismului în toate formele sale de manifestare trebuie să fie desfăşurată în primul rând în baza tratatelor internaţionale relevante şi a rezoluţiilor Naţiunilor Unite. Documentul subliniază cooperarea în domeniul controlului finanţării terorismului, în conformitate cu recomandările Financial Action Task Force (FATF)
.

4. Dezvoltarea cooperării între Asia Centrală şi UE pentru stabilizarea situaţiei în Afganistan şi reconstrucţia acestuia. Referindu-se la Concluziile Conferinţei Internaţionale de sprijin pentru Afganistan, care s-a desfăşurat la Paris, în data de 12 iunie 2008, se reafirmă angajamentul comun pentru consolidarea politicilor comerciale şi a cooperării economice, cu spijinul organizaţiilor internaţionale relevante, inclusiv a Organizaţiei Naţiunilor Unite şi a Misiunii de Asistenţă în Afganistan (UNAMA), pentru reconstrucţie şi stabilitatea zonei.

5. Combaterea contrabandei cu armament, materiale sensibile, narcotice şi a traficului de fiinţe umane. UE va coopera cu statele din Asia Centrală pentru consolidarea şi punerea în aplicare a cadrului juridic adecvat pentru a combate mai eficient toate formele de trafic ilicit de arme, materiale sensibile, droguri, substanţe psihotrope şi precursorii lor, precum şi a traficului de fiinţe umane. Adoptarea de strategii naţionale de gestionare a controlului de frontieră integrat ar putea fi una dintre măsurile cele mai eficiente pentru a asigura stabilitatea internă în Asia Centrală. Conferinţa de la Duşanbe, care va avea loc în perioada 21-22 octombrie 2008, va examina aprofundat modalităţile de consolidare a coordonării internaţionale în acest sens.

De asemenea, UE şi cele cinci republici din Asia Centrală şi-au exprimat preocuparea comună în legătură cu producţia mare de droguri din Afganistan, reiterând, totodată, angajamentul pentru respectarea prevederilor Rezoluţiei 1817 a Consiliului de Securitate al ONU, cu privire la lupta împotriva traficului de precursori. S-a reafirmat, în acelaşi timp, şi angajamentul de a spori cooperarea împotriva traficului ilicit de stupefiante şi substanţe psihotrope. În acest sens, s-a decis crearea unei reuniuni de experţi în format troică extinsă, începând cu data de 1 octombrie 2008, la Bruxelles, pentru consolidarea supravegherii acestor produse, precum şi înfiinţarea unui Centru Regional de Informare şi Coordonare pentru Asia Centrală, în lupta împotriva traficului de droguri (CARICC).

La aceeaşi dată va fi lansată şi dezbaterea privind actualizarea planului de acţiune împotriva drogurilor. 

6. Consolidarea cooperării în domeniul energiei, utilizării de resurse naturale şi mediului. Documentul final al întâlnirii notează că armonizarea intereselor consumatorilor şi furnizorilor de energie reprezintă o garanţie a stabilităţii internaţionale. Securitatea energetică din Asia Centrală şi UE necesită reguli comune şi o alegere raţională a unor noi rute de transport de resurse energetice care leagă statele. Este afirmată importanţa cooperării active în dezvoltarea coridoarelor de transport de hidrocarburi care au scopul de a oferi garanţii de securitate pentru pieţele europene şi alte pieţe internaţionale de energie. Conform Concluziilor Conferinţei Miniştrilor Energiei (noiembrie 2004, Baku), cooperarea comună se va concentra pe dezvoltarea pieţelor de energie şi dezvoltare a capacităţilor de finanţare a infrastructurii pentru punerea în aplicare a politicilor energetice deschise, orientate spre viitor şi care să stabilească un mediu atractiv pentru investiţii în domeniu. În conformitate, mecanismele pieţei vor fi substanţial îmbunătăţite, la fel ca şi eficienţa în utilizarea diferitelor resurse de energie primară, concomitent cu reducerea emisiilor de gaze cu efect de seră. Uniunea Europeană şi-a exprimat sprijinul pentru dezvoltarea hidroenergetică a Asiei Centrale, ambele părţi angajându-se în susţinerea obiectivelor stabilite prin Iniţiativa UE de cooperare în domeniul resurselor hidrologice (EUWI). 

7. Sprijin pentru a dezvolta o abordare globală a securităţii în Asia Centrală. UE şi cele cinci state participante la Forumul pe probleme de securitate şi-au exprimat intenţia de a consolida parteneriatul şi eforturile statelor şi organizaţiilor regionale care pot contribui la menţinerea stabilităţii şi securităţii în Asia Centrală. 

3. Iniţiativa europeană pentru Asistenţă medicală transfrontalieră
În cadrul Agendei sociale reînnoite, Comisia Europeană a adoptat în luna iulie 2008, o propunere de directivă pentru a facilita aplicarea drepturilor pacienţilor europeni în materie de asistenţă medicală transfrontalieră, precum şi o comunicare privind îmbunătăţirea cooperării dintre statele membre în acest domeniu. Comisia Europeană şi Consiliul au prezentat la 25 septembrie 2008, în Parlamentul European, aceastǎ propunere de directivǎ, cunoscutǎ şi sub numele de Directiva privind mobilitatea pacienţilor.

Acest proiect răspunde cererilor adresate Comisiei Europene atât de Parlamentul European, cât şi de Consiliu, de a propune o iniţiativă specifică cu privire la asistenţa medicală transfrontalieră, care să respecte şi să se adapteze în mod explicit caracterului unic al sectorului asistenţei medicale, contribuind astfel  la îmbunătǎţirea eficienţei şi a eficacităţii tuturor sistemelor de sănătate din UE.

Iniţiativa vizeazǎ asigurarea unui cadru clar şi transparent privind furnizarea asistenţei medicale transfrontaliere în cadru UE, atunci când  aceasta are loc în alt stat membru decât în statul de origine al pacienţilor. În astfel de situaţii nu ar trebui sǎ existe obstacole nejustificate, iar serviciile medicale ar trebui sǎ fie sigure şi de bunǎ calitate. De asemenea, procedurile referitoare la rambursarea costurilor ar trebui sǎ fie clare şi transparente. Respectându-se principiul universalitǎţii, al accesului la asistenţǎ medicalǎ de calitate, al echitǎţii şi solidaritǎţii, obiectivele acestui cadru sunt urmǎtoarele:

· de a oferi suficientǎ claritate în ceea ce priveşte drepturile de rambursare a costurilor asistenţei medicale furnizate în alte state membre;

· de a se asigura cǎ cerinţele necesare pentru o asistenţǎ medicalǎ de înaltǎ calitate, sigurǎ şi eficientǎ sunt respectate în cazul asistenţei medicale transfrontaliere.

Astfel, cadrul comunitar pentru asistenţa medicalǎ transfrontalierǎ, care stabileşte definiţiile legale şi dispoziţiile generale relevante, este structurat pe trei domenii principale:

· principii comune în toate sistemele de sănătate ale UE;

· un cadru specific pentru asistenţa medicală transfrontalieră;

· cooperare europeană privind asistenţa medicală.

În ceea ce priveşte cadrul juridic specific privind rambursarea costurilor asistenţei medicale transfrontaliere, directiva are la bazǎ urmǎtoarele principii:

· fiecare cetǎţean are dreptul sǎ beneficieze în alt stat membru, fǎrǎ autorizaţie prealabilǎ, de asistenţa medicalǎ în regim nespitalicesc la care este îndreptǎţit în propriul stat membru şi de rambursarea cheltuielilor  corespunzǎtoare în limitele prevǎzute de propriul sistem  de sǎnǎtate;

· fiecare cetǎţean are dreptul sǎ beneficieze în alt stat membru de asistenţa medicalǎ spitaliceascǎ la care este îndreptǎţit în propriul stat membru.

În cazul în care statele membre pot dovedi faptul cǎ fluxul de pacienţi rezultat din punerea în aplicare a acestei directive are un impact atât de puternic încât submineazǎ sau poate submina în mod grav planificarea întreprinsǎ în sectorul spitalicesc, directiva permite statelor membre sǎ prevadǎ un sistem de autorizare prealabilǎ, în vederea rambursǎrii costurilor corespunzǎtoare pentru asistenţa medicalǎ spitaliceascǎ oferitǎ în alt stat membru. Costurile acestei asistenţe medicale spitaliceşti oferite în alt stat membru ar trebui, de asemenea, sǎ fie rambursate pacienţilor de cǎtre statul membru de origine, cel puţin pânǎ la nivelul costurilor care ar fi fost asumat în condiţiile în care s-ar fi beneficiat de asistenţǎ medicalǎ similarǎ în statul membru de origine. În cazul celor mai scumpe proceduri medicale (investigaţii medicale de înaltǎ performanţǎ, intervenţii chirurgicale complexe, transplanturi), diferenţa va fi plătită de pacient.

În ceea ce priveşte garantarea calitǎţii şi a siguranţei asistenţei medicale transfrontaliere, de fiecare datǎ când se acordǎ asistenţǎ medicalǎ, este vital ca  pacienţii să dispunǎ  de:

· informaţii clare care să le permită să aleagă asistenţa medicală în cunoştinţă de cauză;

· mecanisme care garantează calitatea şi siguranţa asistenţei medicale acordate;

· continuitatea asistenţei între diferitele cadre medicale curante şi între unităţile de tratament;

· mecanisme care garantează despăgubiri şi compensaţii corespunzătoare pentru cazurile de malpraxis.

Propunerea de directivă are în vedere faptul că sistemele de sănătate sunt, în principal, responsabilitatea statelor membre şi respectă în totalitate responsabilităţile statelor membre cu privire la organizarea şi furnizarea de servicii medicale şi de asistenţă medicală în conformitate cu art. 152 din TCE.

În ceea ce priveşte cooperarea europeanǎ cu privire la asistenţa medicală, cadrul stabilit de directivǎ are în vedere urmǎtoarele probleme:
a) Obligaţia de a coopera. Este necesară cooperarea dintre furnizori, beneficiari şi autorităţile de reglementare din diferitele state membre, la nivel naţional, regional sau local pentru a asigura o asistenţă medicală tranfrontalieră sigură, de înaltă calitate şi eficientă.
b) Recunoaşterea prescripţiilor eliberate într-un alt stat membru. Furnizarea medicamentelor face parte din asistenţa medicală transfrontalieră şi poate face parte şi din fişa unui tratament în desfăşurare, care ar trebui aplicat în continuare chiar dacă pacientul se deplasează    într-un alt stat membru.
c) Reţele europene de referinţă şi evaluarea tehnologiei medicale (HTA – Health technology assessment). Reţelele europene de referinţă vor contribui la realizarea potenţialului pieţei interne, în acest domeniu, maximizând viteza şi nivelul difuzării inovaţiilor în ştiinţele şi tehnologiile medicale.
d) e-Sănătatea (IT&C). Propunerea de directivă nu obligă introducerea sistemelor sau serviciilor de e-sănătate, dar are scopul de a asigura interoperabilitatea acestora în momentul în care se alege introducerea acestor sisteme în statele membre.
e) Colectarea datelor. Datele sunt esenţiale pentru monitorizarea asistenţei medicale transfrontaliere şi a impactului acesteia asupra sistemelor de sănătate în ansamblu.

Potrivit dispoziţiilor proiectului de directivă, pacienţii din alte state membre ar trebui să se bucure de tratament egal cu pacienţii statului membru în care are loc tratamentul şi potrivit principiilor de echitate şi nediscriminare, aceştia nu ar trebui, în niciun caz, să fie discriminaţi pe criterii de sex, rasă, culoare, origine etnică sau socială, caracteristici genetice, limbă, religie sau convingeri, opinii politice sau pe baza oricăror alte opinii, apartenenţă la o minoritate naţională, bunuri deţinute,  invaliditate, vârstă sau orientare sexuală. 

Comisia Europeanǎ estimeazǎ cǎ aproximativ 1% din bugetul destinat sǎnǎtǎţii publice este utilizat pentru asistenţa medicalǎ transfrontalierǎ, ceea ce reprezintǎ circa 10 miliarde de euro pentru intreaga Comunitate. Aceastǎ sumǎ poate fi mai mare în anumite cazuri: în regiunile de frontierǎ, pentru statele membre mai mici, în cazul bolilor rare, în cazul zonelor care atrag mulţi turişti.
În concluzie, directiva va oferi claritate în ceea ce priveşte drepturile conferite pacienţilor, atunci când aceştia apeleazǎ la furnizori din alte state membre pentru asistenţa medicalǎ la care au dreptul şi modul în care le sunt rambursate costurile corespunzǎtoare. Asistenţa medicalǎ transfrontalierǎ trebuie să fie sigurǎ şi de calitate, iar atunci când pacienţii nu sunt în mǎsurǎ sǎ obţinǎ în propriul stat membru şi într-un termen rezonabil, serviciile medicale la care sunt îndreptǎţiţi, regulamentele actuale privind securitatea socialǎ prevǎd cǎ aceştia pot sǎ beneficieze de aceste servicii în alt stat membru.

Această propunere de directivǎ rǎspunde astfel, cazurilor înaintate de cetǎţeni şi care au avut drept rezultat jurisprudenţa Curţii Europene de Justiţie.

4. Bruxelles, tribuna primului summit al romilor, organizat sub patronajul Comisiei Europene
Anul 1969 a adus primul instrument juridic care se referea în mod expres la minoritatea romă, Recomandarea 563 asupra situaţiei romilor în Europa, adoptată de Adunarea Parlamentară a Consiliului Europei. Pe măsură ce interesul comunităţii internaţionale în domenii precum drepturile omului, protecţia în cazul discriminărilor şi al persecuţiilor, asistenţa juridică, începe să se manifeste tot mai pregnant, în special după 1990, şi să se diversifice, asemenea preocupări sunt reflectate în numeroase documente iniţiate de către organisme internaţionale, guverne, ONG-uri. Din 2005 până în prezent, Parlamentul European a votat prevederi legislative favorabile romilor, însă acestea au rămas fără ecou în politicile naţionale astfel încât unei minorităţi reprezentative numeric - peste zece milioane de persoane - nu i s-a recunoscut dimensiunea sa europeană. 

Abia la Consiliul European din decembrie 2007 oficialii UE au afirmat deschis că problemei romilor trebuie să i se acorde o atenţie deosebită.
În luna ianuarie 2008, Parlamentul European a adoptat o rezoluţie care viza o strategie privitoare la romi şi imediat, în luna februarie, recomandarea Comitetului de miniştri ai statelor membre asupra politicilor faţă de romi.

La începutul lunii martie a acestui an, nouă organizaţii nonguvernamentale (Fondation Abbé Pierre, FNASAT, Médecins du Monde, Secours Catholique, Ligue des Droits de l’Homme, ASAV, ANGVC, CCFD et Romeurope) au solicitat Preşedinţiei franceze a Uniunii Europene, să acţioneze cu prioritate în favoarea adoptării unei directive europene‑cadru, de incluziune a romilor care să cuprindă atât recomandările Parlamentului European cât şi probleme ca dreptul la locuinţă, accesul la educaţie etc. În raport cu modul în care este aplicată legislaţia europeană, această directivă ar constitui o măsură asiguratorie că toate politicile vor fi permanent evaluate. Cele nouă asociaţii au mai cerut ca punerea în aplicare a acestei directive să fie controlată de o structură cu suficientă autoritate, care să ofere garanţia că statele membre şi Comisia Europeană iau cele mai eficiente măsuri pentru integrarea romilor.

La rândul său, grupul europarlamentarilor socialişti a propus Comisiei Europene, în perspectiva raportului de evaluare a situaţiei romilor, pe care preşedinţia UE urma să-l prezinte până la summit‑ul din iunie, elaborarea unei „Strategii europene privind minoritatea romă”.

Raportul Comisiei Europene din 2 iunie 2008, constatând discriminarea a milioane de europeni de origine romă, atât în plan individual cât şi instituţional, şi profunda lor excluziune socială, face o analiză atât a instrumentelor cât şi a politicilor existente arătând că, numai printr-o corelare a eforturilor Uniunii Europene, ale statelor membre şi ale societăţii civile, se poate ajunge la rezultatele aşteptate.

Primul summit european privind integrarea romilor s-a desfăşurat la 16 septembrie a.c., la Bruxelles, sub înaltul patronaj al preşedintelui Comisiei Europene, Jose Manuel Barroso şi al Preşedenţiei franceze a Consiliului Uniunii Europene. 
Acest prim summit european al romilor a debutat pe fondul nemulţumirilor produse de Comisia Europeană care a aprobat, cu doar două săptămâni înaintea reuniunii, controversatul recensământ al romilor din Italia. Printre măsurile italiene figurează folosirea testelor ADN în procedurile de reîntregire familială, luarea amprentelor şi recensământul în taberele de nomazi, decizii justificate de autoritaţile italiene prin grija de a proteja şi şcolariza copiii.

Summit-ul a reunit, pentru prima oară în UE, factorii decizionali comunitari şi naţionali la nivel înalt, precum şi societatea civilă, fiind deosebit de important pentru structura discuţiilor şi acţiunilor viitoare la nivel european pe problematica romă. 

În discursul de deschidere, Preşedintele Comisiei Europene a avansat ideea constituirii unei platforme europene pentru incluziunea populaţiei rome, unde Comisia să joace un rol activ prin oferirea de consultanţă pentru dezvoltarea politicilor naţionale de integrare şi prin stimularea schimbului de bune practici între statele membre. 

Principalele domenii prioritare de acţiune, în care este nevoie de solidaritate sporită din partea instituţiilor Uniunii Europene, a statelor membre şi a organizaţiilor neguvernamentale rome se referă la accesul romilor la educaţie, accesul - cu şanse reale - pe piaţa muncii, îmbunătăţirea condiţiilor locative şi accesul la serviciile de sănătate. La aceste patru priorităţi au făcut referire în luările lor de cuvânt din cadrul dezbaterilor de la Bruxelles atât numeroşi oficiali europeni, cât şi reprezentanţi ai statelor membre şi ai comunităţii rome.

De asemenea, ideea că responsabilitatea naţională rămâne prioritară în ceea ce priveşte politicile pentru romi a fost şi ea subliniată de J. Barroso: «Trebuie să evităm să lăsăm impresia că situaţia dramatică a romilor poate fi rezolvată de Bruxelles. O astfel de abordare ar fi iresponsabilă. Trebuie să transmitem un mesaj politic clar statelor membre în legătură cu nevoia urgentă de a acţiona, iar Comisia Europeana poate juca un rol activ oferind îndrumare în ceea ce priveşte politicile şi stimulând schimbul de bune practici între statele membre».

În cuvântul de închidere a reuniunii, comisarul european pentru muncă şi afaceri sociale, Vladimir Spidla, a subliniat responsabilitatea comună ce revine statelor membre şi Uniunii în ceea ce priveşte integrarea socială a romilor. El a reafirmat oportunitatea creării unei Platforme Europene pentru Incluziunea Romilor, care să promoveze schimbul de bune practici între statele membre şi să formuleze direcţii de acţiune pentru viitor. 

Concluziile summit-ului vor fi supuse dezbaterii Consiliului European din decembrie anul curent de la care se urmăreşte obţinerea unui mandat concret pentru acţiuni viitoare la nivelul Uniunii Europene.

5. ALEGERILE LEGISLATIVE DIN SLOVENIA - 21 SEPTEMBRIE 2008

Pe 21 septembrie 2008, au fost chemaţi la urne aproape 1,7 milioane de alegători sloveni. Parlamentul bicameral sloven este compus din: Adunarea Naţională (Drzavni Zbor), cu 90 de locuri, în care deputaţii sunt aleşi, prin scrutin proporţional, pentru o perioadă de 4 ani şi Consiliul Naţional cu 40 membri aleşi prin vot indirect (18 reprezentanţi ai sectoarelor profesionale şi socio-economice şi 22 membri ce reprezintă interesele comunităţilor locale). Consiliul Naţional are rol consultativ. Legea electorală prevede ca o treime din candidaţii de pe listele electorale să fie femei.

Conform datelor oficiale anunţate, rezultatele alegerilor legislative desfăşurate pe 21 septembrie 2008 în Slovenia, au fost următoarele
:

	                        Partide politice


	% voturi
	nr. mandate

	Partidul Social-Democrat (SD)
	30,50
	29

	Partidul Democrat (SDS)
	29,32
	28

	Zares
	9,40
	9

	Partidul Democratic al Pensionarilor (DeSUS)
	7,45
	7

	Partidul Naţional (SNS)
	5,46
	5

	Partidul Popular (SLS)
	5,24
	5

	Partidul Liberal-Democrat (LDS)
	5,19
	5

	Minorităţi
	
	2


Participarea la vot a fost ridicată, 62,16%, în creştere faţă de anul 2004, când s-a înregistrat o prezenţă la urne de doar 60,65%.

Potrivit rezultatelor oficiale, Partidul Social-Democrat a obţinut 30,5% din voturi, respectiv 29 mandate din cele 90 mandate, iar Partidul Democrat a obţinut 29,3% din voturi, respectiv 28 mandate.

Partidul Liberal Democrat (LDS) a obţinut 5,19% din voturi, respectiv 5 mandate.

Noul partid Zares, înfiinţat în 2007, a obţinut 9,41% din voturi, respectiv 9 mandate.

Partidul DeSUS, al pensionarilor, a obţinut 7,45% din voturi, respectiv 7 mandate.

Partidul Poporului Sloven (SLS) a reuşit un scor electoral modest, de 5,24% din voturi, iar partidul Noua Slovenie (NSi, centru-dreapta), a fost eliminat din Parlament, obţinând doar 3,24% din voturi.
Partidul Naţional a înregistrat un regres de la 6,27% în 2004, la 5,46% în 2008 (5 mandate).

În viitorul Parlament vor fi reprezentate în coaliţie Partidul Popular/Partidul tineretului (SLS-SMS) având 5,24% voturi, respectiv 5 mandate. Minorităţilor italiană şi maghiară le vor fi repartizate 2 locuri în noul legislativ sloven.

Liderul social-democrat, Borut Pahor, a afirmat că acest succes electoral se datorează politicii moderate promovată de partidul său şi că va continua această politică, în interesul tuturor cetăţenilor sloveni. El a mai subliniat că această întoarcere la guvernare a forţelor de centru-stânga pune capăt guvernării de patru ani a partidelor de centru-dreapta în Slovenia
.

Partidul Social-Democrat a obţinut o victorie electorală importantă, ţinând cont că la alegerile legislative din 2004 obţinuse doar a treia poziţie ca rezultate electorale (10,17%).

Fostul premier, Janez Jansa, a declarat că a fost decepţionat de scorul electoral obţinut şi a recunoscut înfrângerea
.

Comentatorii politici au subliniat faptul că, deşi guvernul de centru-dreapta a transformat Slovenia în „elevul model” al noilor state membre ale Uniunii Europene, s-au manifestat efecte negative (scăderea creşterii economice, inflaţia crescută şi acuzaţiile de corupţie) care au contat mult pentru electoratul sloven. Alţi comentatori au pus în evidenţă tendinţele autoritare ale fostului prim-ministru, asemănându-l cu premierul Vladimir Putin. Anul trecut câţiva jurnalişti au semnat un text în care îl acuzau că a încălcat libertatea presei prin controlul exercitat asupra proprietarilor principalelor media slovene
.

Schimbarea politică determinată de victoria forţelor politice de centru-stânga a fost pregătită de victoria în alegerile municipale din 22 octombrie 2006 şi de cele prezidenţiale din 12 noiembrie 2007.

Liderul partidului câştigător, Borut Pahor, s-a născut pe 2 noiembrie 1963 la Postojna. În 1987, a obţinut diploma în relaţii internaţionale la Facultatea de ştiinţe sociale din Ljubljana, cu cea mai mare distincţie. La sfârşitul anilor '80 s-a înscris în Partidul Comunist, activând în aripa reformatoare a acestuia, condusă de Milan Kucan. În anul 1990, Borut Pahor a fost ales deputat în Parlamentul sloven, fiind reales în perioada 1992-2004. În anul 1997, devine lider al Partidului Social-Democrat. În perioada 2000-2004 a fost preşedinte al Camerei inferioare a Parlamentului sloven. 

De‑a lungul activităţii de parlamentar, a avut funcţia de fost vice-preşedinte al Comisiei de politică externă, al Comisiei pentru afaceri europene şi a făcut parte din delegaţiile parlamentare slovene din cadrul Uniunii Europei Occidentale (UEO) şi a Uniunii Interparlamentare (UIP). În iunie 2004, Borut Pahor a fost ales eurodeputat, făcând parte din Grupul Socialist din Parlamentul European.

În perioada următoare, Partidul Social-Democrat ar putea conta pe doi aliaţi politici: Partidul Democraţiei-Liberale şi Partidul Zares, astfel încât să formeze un guvern de coaliţie de centru-stânga care să deţină majoritatea (43 voturi). Niciuna din cele două formaţiuni politice importante nu a dispus de o majoritate, fiecare trebuind să găsească aliaţi politici pentru formarea unei coaliţii.

Partidul Democrat-Liberal (LDS) şi aliaţii săi conservatori nu au obţinut decât 40 mandate. Formaţiunea politică a pensionarilor DeSUS se va alătura probabil învingătorilor.

Cele trei partide de centru-stânga care au obţinut deja 43 mandate în Parlament vor forma coaliţia guvernamentală.

Conform opiniei analiştilor, această nouă configuraţie  politică nu va produce mari schimbări în plan economic, ci va însemna o mai mare sensibilitate faţă de problemele sociale
.

6. Situaţia din Pakistan

După demisia Preşedintelui Pervez Musharraf, situaţia din Pakistan a părut să se stabilizeze în ultimele luni pe fondul declanşării operaţiunilor speciale militare din regiunile tribale unde se află cantonaţi numeroşi militanţi ai organizaţiei teroriste Al-Qaeda. Luptele din provincia Bajur reprezintă un exemplu al hotărârii conducerii militare de la Islamabad de a lichida pe adepţii lui Osama Bin Laden, considerat drept principalul factor în destabilizarea ţării. 

Oficiali din cadrul Serviciului de Spionaj şi Informaţii Inter-Servicii au afirmat că, în ultima perioadă de timp, forţele speciale de securitate pakistaneze susţinute de elicoptere şi de artileria grea au ucis câteva sute de persoane în cadrul ofensivei care a vizat neutralizarea combatanţilor Al-Qaeda şi a insurgenţilor islamişti repliaţi în zonele tribale din nord-vestul ţării, la graniţa cu Afganistanul. 

De la declanşarea operaţiunilor speciale, forţele pakistaneze au ucis peste 100 de persoane, în special militanţi islamişti, doar în confruntările din zona Bajur. În această regiune, situată la graniţa Pakistanului cu Afganistanul, se presupune că s-ar ascunde liderul reţelei teroriste internaţionale Al-Qaeda, Osama Bin Laden, şi secundul acestuia, egipteanul Ayman al-Zawahri. Pe de altă parte, autorităţile militare pakistaneze au avertizat recent că nu vor mai accepta pe teritoriul ţării atacurile aeriene şi incursiunile coaliţiei internaţionale conduse de SUA din Afganistan. 

Cu toate acestea, SUA vor cheltui 2,2 miliarde de dolari pentru a dezvolta capacitatea proprie de supraveghere, recunoaştere şi colectare de informaţii din Irak, Afganistan şi Pakistan. Astfel, membrii Congresului american au acceptat deja ca 1,2 miliarde de dolari să fie cheltuite pentru a putea mări rapid capacităţile sistemelor de informaţii în aceste două zone de război. La rândul său, ministrul apărării, Robert Gates, a deblocat un miliard de dolari suplimentari pentru ca totalitatea informaţiilor noi obţinute să poată fi exploatată şi analizată. Potrivit acestuia, Pentagonul răspunde unei cereri prezentate de comandanţi pe teren, care solicită drone sau alte tipuri de avioane pentru a putea dispune de imagini video în timp real ale câmpului de luptă. 

În ceea ce priveşte viaţa politică pakistaneză, aceasta se află, încă, sub semnul asasinării fostului premier Benazir Bhutto. Contracandidat serios la alegerile generale din Pakistan din decembrie 2007, Benazir Bhutto a dorit să se îndepărteze de regimul extremist condus de P. Musharraf şi să transforme Pakistanul într-un stat democratic. 

Noul preşedinte pakistanez, Asif Ali Zardari, a afirmat că Pakistanul nu va tolera nicio încălcare a suveranităţii sale în numele luptei împotriva terorismului, indiferent de puterea ţării în cauză. În primul său discurs rostit în faţa Parlamentului în calitate de şef al statului, Asif Ali Zardari a cerut de asemenea formarea unei comisii care să analizeze posibilitatea reducerii puterilor prezidenţiale, sporite în timpul predecesorului său, Pervez Musharraf.

Preşedintele pakistanez, soţul fostului premier Benazir Bhutto, a mai declarat că Pakistanul trebuie să aibă relaţii de pace cu vecinii săi, subliniind că cele cu India trebuie reinventate în mod creativ. De asemenea, la câteva ore după atentatul sinucigaş soldat cu 60 de morţi de la Hotelul Marriott din Islamabad, Asif Ali Zardari a promis că va elimina cancerul care este terorismul. “Terorismul este un cancer în Pakistan. Suntem hotărâţi, dacă va vrea Dumnezeu, să scăpăm ţara de acest cancer. Aceşti laşi nu ne vor face să renunţăm, pakistanezii sunt un popor curajos şi fără frică şi nu se tem de moarte”, a declarat el într-un discurs televizat către naţiune.

Guvernul pakistanez a criticat dur serviciile de informaţii ale ţării pentru eşecul lamentabil în identificarea şi urmărirea autorilor valului de atentate sinucigaşe care au zguduit ţara în ultimele săptămâni. Aceste critici au fost date publicităţii într-un comunicat emis după o reuniune a guvernului pe probleme de securitate, prezidată de premierul Yusuf Raza Gilani. Acesta şi-a exprimat nemulţumirea faţă de situaţia de insecuritate din ţară şi a reafirmat angajamentul guvernului său în combaterea violenţei, manifestându-şi dorinţa ca strategia antiterorism să fie lărgită.

Atentatul a fost recunoscut de un grup necunoscut numit “Fedainii Islamului”. 

Pakistanul a refuzat orice ajutor din partea SUA în desfăşurarea anchetei privitoare la atentatul de la Hotelul Marriott. Atentatul i-a luat prin surprindere nu doar pe pakistanezi, ci şi pe occidentali. Hotelul Marriott era considerat cel mai luxos şi mai bine păzit hotel din Islamabad, unde erau cazaţi, de regulă, diplomaţi şi ziarişti străini, turişti şi oameni de afaceri din Occident. Toate maşinile care se apropiau de hotel treceau, fără excepţie, prin mai multe filtre de securitate. Toţi cei care intrau în incinta imobilului erau verificaţi minuţios, controlului neputând să i se sustragă nici măcar clienţii hotelului. Presa de la New Delhi a acreditat ideea că atentatul a vizat o serie de înalţi responsabili ai CIA care sosiseră într-o vizită în Islamabad. Se pare că insurgenţii islamişti au intrat în posesia unor informaţii potrivit cărora în componenţa delegaţiei americane care sosise la Islamabad s-ar fi aflat şi câţiva ofiţeri CIA.

Pakistanul a intrat în a şaptea săptămână de când a iniţiat o vastă operaţiune de anihilare a extremiştilor islamişti din zonele tribale de la graniţa cu Afganistanul. Până în prezent, forţele militare ale Pakistanului au eliminat aproximativ 700 de rebeli, conform unui bilanţ oficial. Ca ripostă, extremiştii islamişti au pus la cale o serie de atentate în nord-vestul ţării, care au culminat cu atacul terorist de la Hotelul Marriott.

Referitor la refuzul autorităţilor pakistaneze de a accepta ajutorul SUA în ceea ce priveşte ancheta cu privire la atentatul de la Hotelul Marriott, analiştii remarcă deteriorarea bruscă relaţiilor dintre cele două ţări după venirea la putere a lui Asif Ali Zardari. Acest refuz vine după ce trupele americane care luptă împotriva talibanilor în Afganistan au încercat să treacă recent graniţa cu Pakistanul pentru a-şi continua operaţiunea antiteroristă în zona tribală, însă au fost întâmpinate cu focuri de arme de către grănicerii pakistanezi, fiind nevoite să se retragă. Incidentul respectiv a fost pus de observatori în legătură cu atacul aerian american din 8 septembrie asupra unei localităţi pakistaneze din Waziristanul de Nord. Atunci au murit 20 de persoane, între care majoritatea femei, copii şi bătrâni, iar alte 30 au fost rănite. Autorităţile de la Islamabad au promis localnicilor că astfel de incidente nu se vor mai întâmpla, cerând explicaţii de la Washington, într-o manieră mult mai directă decât în alte cazuri.

� www.europarl.eu.int.


� America ne exportă criza, în „Săptămâna financiară”, 24 sept. 2008, 


� Documentul „Uniunea Europeană şi Asia Centrală: Strategie pentru un nou Parteneriat 2007 – 2013” a fost lansat la Consiliul European de vară din iunie 2007. Strategia a fost construită cu statele central-asiatice şi răspunde necesităţii consolidării relaţiilor UE cu regiunea Asiei Centrale din perspectivă strategică, politică, economică şi energetică. Strategia abordează relaţiile UE cu statele din Asia Centrală în contextul relaţiilor UE cu Federaţia Rusă, Caucazul de Sud şi cadrul general al Politicii Europene de Vecinătate. Obiectivul principal al documentului îl reprezintă promovarea stabilităţii şi securităţii celor cinci state din Asia Centrală prin proiecte de colaborare în toate domeniile, care pot fi structurate pe trei paliere importante: democraţie, dezvoltare economico-socială şi cooperare energetică, securitatea regională. 


� Kazahstan - � HYPERLINK "http://ro.wikipedia.org/wiki/16_decembrie" \o "16 decembrie" �16 decembrie� � HYPERLINK "http://ro.wikipedia.org/wiki/1991" \o "1991" �1991�, Republica Kârgâză - 31 august 1991, Tadjikistan - � HYPERLINK "http://ro.wikipedia.org/wiki/9_septembrie" \o "9 septembrie" �9 septembrie� � HYPERLINK "http://ro.wikipedia.org/wiki/1991" \o "1991" �1991�, Turkmenistan - � HYPERLINK "http://ro.wikipedia.org/wiki/27_octombrie" \o "27 octombrie" �27 octombrie� � HYPERLINK "http://ro.wikipedia.org/wiki/1991" \o "1991" �1991� şi Uzbekistan - � HYPERLINK "http://ro.wikipedia.org/wiki/1_septembrie" \o "1 septembrie" �1 septembrie� � HYPERLINK "http://ro.wikipedia.org/wiki/1991" \o "1991" �1991�.


� Kazahstan - ultimele alegeri generale, desfăşurate la 18 august 2007 nu au fost conforme cu normele OSCE şi cu alte norme internaţionale, în ciuda progreselor înregistrate; în absenţa unui progres decisiv pe calea îndeplinirii standardelor democratice internaţionale, Kazahstanul nu poate fi considerat în prezent ca fiind pregătit să-şi asume preşedinţia OSCE;


Republica Kârgâză - UE consideră că ar trebui depuse toate eforturile în vederea consolidării şi sprijinirii instituţiilor democratice fragile din Republica Kârgâză; consideră că această ţară poate deveni un exemplu pentru toate celelalte state din Asia Centrală în domeniul democraţiei, al drepturilor omului şi al statului de drept; atrage atenţia asupra răspândirii, pe scară largă, a abuzurilor asupra femeilor în Republica Kârgâza (căsătorii forţate, violuri); UE invită guvernul să pună în aplicare legile existente pentru apărarea drepturilor femeii; 


Tadjikistan - UE încurajează acele state membre care nu au ratificat încă ACP-ul cu Tadjikistanul să facă acest lucru în cel mai scurt timp, deoarece întârzierile inutile ar trimite în Tadjikistan semnale descurajatoare; salută evoluţia pozitivă a creării unui sistem pluripartit de repartizare a puterii în Tadjikistan după războiul civil care a luat sfârşit în 1997, dar observă că Tadjikistanul a traversat, de atunci, o perioadă de stabilitate precară, având un preşedinte care, deşi, în aparenţă, se bucură de un sprijin popular real, a reprimat în mod sistematic orice formă de opoziţie şi a impus controale stricte asupra presei scrise şi televiziunii; regretă absenţa, în această ţară, a oricărei forme de societate civilă reală, ceea ce va compromite viitoarea dezvoltare democratică şi subliniază necesitatea realizării unei reforme viitoare semnificative şi respectării drepturilor omului. Având în vedere rolul Tadjikistanului ca ţară de tranzit pentru drogurile provenind din ţara vecină, Afganistan, UE va consolida, în continuare, în Tadjikistan, activităţile de sprijin în acest sens; UE îşi va aduce sprijinul şi în materie de educaţie şi formare prin oferirea unor posibilităţi mai mari şi facilitarea, pentru studenţii din Tadjikistan, a efectuării studiilor în UE şi a schimburilor de studenţi cu alte universităţi ale UE;


Turkmenistan - UE atrage atenţia asupra faptului că este necesar să se amelioreze urgent situaţia dificilă a drepturilor omului şi insistă asupra faptului că orice evoluţie viitoare în relaţiile dintre UE şi Turkmenistan, inclusiv posibila semnare a Acordului interimar privind comerţul precum şi, mai târziu, a Acordului de parteneriat şi cooperare, trebuie să fie strâns legată de dovada clară că un proces de ameliorare semnificativă în acest domeniu se află în curs de desfăşurare, precum şi de semnale reale că acest proces va continua;


Uzbekistan - Documentele Uniunii confirmă sprijinul pentru sancţiunile impuse de UE Uzbekistanului după masacrul de la Andijan; UE regretă absenţa oricărei evoluţii pozitive cu privire la elaborarea criteriilor de evaluare a situaţiei generale a drepturilor omului; este, prin urmare, convinsă că sancţiunile nu pot fi ridicate sau atenuate; salută decizia Consiliului din 14 mai 2007 de a extinde, pentru următoarele 12 luni, embargo-ul asupra armelor şi, pentru încă 6 luni, restricţiile privind vizele; este sprijinită iniţierea unui dialog între UE şi Uzbekistan privind drepturile omului. - http://www.europarl.europa.eu


� http://www.europarl.europa.eu/meetdocs/2004_2009/documents/pr/687/687016/687016ro.pdf


� � HYPERLINK "http://en.wikipedia.org/wiki/Central_Asia" \o "Central Asia" �Central Asian� � HYPERLINK "http://en.wikipedia.org/wiki/Nuclear-Weapon-Free_Zone" \o "Nuclear-Weapon-Free Zone" �Nuclear-Weapon-Free Zone� - http://en.wikipedia.org/wiki/Central_ Asian_ Nuclear_Weapon_Free_Zone


� Paşii cruciali în procesul de trecere a CANWFZ din concept abstract într-o iniţiativă politică concretă au fost făcuţi încă din anul 1997, când preşedinţii de atunci ai celor cinci republici din Asia Centrală au adoptat Declaraţia de la Almaty, care punea bazele CANWFZ. Documentul stabilea cadrul general al tratatului CANWFZ, în contextul schimbărilor mediului politic al celor cinci state, în raport cu Rusia şi China (state care deţin arme nucleare). - http://cns.miis.edu/pubs/week/020930.htm


� Organism de cooperare interguvernamentală, creat de statele membre G-7, la summit-ul desfăşurat la Paris în anul 1989. Are scopul de a dezvolta şi promova politicile naţionale şi internaţionale de combatere a spălării banilor şi finanţarea terorismului.


� http://volitve.gov.si/dz2008/en/index.html


� Euronews,  22.09.2008


� Euronews,  22.09.2008


� Associated Press, 22.09.2008


� Reuters, 22.09.2008

